b'\n_START_ARTICLE_\nIngeborg B\xc3\xa6kholt\n_START_SECTION_\nBiografi\n_START_PARAGRAPH_\nIngeborg B\xc3\xa6kholt vokste opp i vanskelige k\xc3\xa5r p\xc3\xa5 trettitallet. Hennes far, Peder Jarl Hansen, hadde flere forskjellige jobber, han var b\xc3\xa5de kunstner, sj\xc3\xb8mann og pr\xc3\xb8vde seg som bureiser. Mora Sigrid var vokst opp p\xc3\xa5 en storg\xc3\xa5rd p\xc3\xa5 Nedre Eiker, men fikk oppleve mye armod i ekteskapet. _NEWLINE_Datteren Ingeborg tok artium i 1945 og ble uteksaminert som l\xc3\xa6rer i 1950. Samme \xc3\xa5r giftet hun seg med Arnt B\xc3\xa6kholt. Den f\xc3\xb8rste tiden som l\xc3\xa6rer kunne hun ikke f\xc3\xa5 fast jobb fordi hun ikke var d\xc3\xb8pt, noe som var en forutsetning for \xc3\xa5 v\xc3\xa6re l\xc3\xa6rer p\xc3\xa5 50-tallet. Etter hvert kom det nye regler, og hun ble med tiden rektor i Stavanger og satte varige spor etter seg som reformpedagog.\n_START_SECTION_\nPolitikk\n_START_PARAGRAPH_\nB\xc3\xa6kholt var engasjert i kampen mot urettferdighet og ble tidlig med i den kommunistiske ungdomsbevegelsen. Norges Kommunistiske Parti stod sterkt i Stavanger, og Ingeborg ble med i sentralstyret, hvor hun var med til 1950, da hun ble ekskludert.  _NEWLINE_Sitt politiske engasjement holdt hun levende hele livet. Hun var sentral da Sosialistisk Valgforbund fikk sin forl\xc3\xb8per i Stavanger i 1971 i et samarbeid mellom SF, NKP, uavhengige sosialister og kristensosialister fra Misjonsskolen.'